text: indikation
  
  publiceret: 2009-01-31 04:26:04+01:00
  Indikation, (af lat. indicatio, afledt af indicare 'pege på, angive'), motivation eller betingelser for en antagelse eller handling, især i lægelig sammenhæng; tilstedeværelse af streptokokker i svælget sammen med feber og halssmerter udgør fx indikation for penicillinbehandling, mens penicillinallergi derimod udgør en kontraindikation for penicillinbehandling. Uden for de snævert lægelige begrundelser kan der desuden fx foreligge en blandet social og helbredsmæssig indikation for tilkendelse af førtidspension.